Skaun

Skaun er en kommune i Trøndelag. Kommunen grenser mot Orkland i vest og Melhus i sør og øst. I nord har Skaun felles grense med Trondheim i Gaulosen, ei sidearm av Trondheimsfjorden der elva Gaula har sitt utløp. Kommunen ble dannet i 1965, da de tidligere kommunene Børsa, Buvik og Skaun ble slått sammen.

 Geografi 

 Tettsteder 
Tettstedene i kommunen er Buvika med  innbyggere , administrasjonssenteret Børsa med  innbyggere, Viggja med  innbyggere og Eggkleiva med  innbyggere.

 Natur 
Kommunen har store friluftsområde, det fins 46 fiskevatn, hovedsakelig med ørret og røye. Det er laks i elvene Børselva og Vigda i kommunen.

Mellom elva Mora og fylkesvei 754 like sør for Laugen, er det opprettet Mormyra naturreservat. Formålet med vernet er å bevare en av de best utformete gjenværende høgmyrene i Sør-Trøndelags indre fjordområder.

Det høyeste punktet i kommunen er Ølshøgda (også kalt Elgshøgda), 537 meter over havet helt i sørvest. Toppen er grensepunkt mot Orkland og Melhus kommuner.

 Samfunn 

 Skoler 
Kommunen har en desentralisert skolestruktur med fem barneskoler: Buvik skole har drøye 320 elever, Børsa skole med vel 200 elever, Jåren-Råbygda Oppvekstsenter med rundt 40 elever, Venn Oppvekstsenter med knapt 130 elever og Viggja Oppvekstsenter med knappe 60 elever. Jåren-Råbygda var forøvrig den siste skolen i Trøndelag med nynorsk som opplæringsmål, men en folkeavstemning i 2014 om målform gav flertall for bokmål (58,9 %) - hvilket gjorde at nynorsk som skolemål ble historie i hele Trøndelag. Det har vært på tale å sentralisere til to barneskoler, Buvik og Børsa, eventuelt også beholde Venn, men foreløpig har lokal motstand hindret nedleggelse av de mindre skolene.

Ungdomsskoletrinnene er samlet på Skaun ungdomsskole i Børsa, som har omkring 280 elever, der ligger også Fredly Folkehøgskole. Det er ingen videregående skole i kommunen, så videre skolegang blir på skoler i nabokommunene, særlig i Orkland og Melhus, mens enkelte går på videregående skole i Trondheim.

 Politikk 
Se også utdypende artikkel: Kommunestyrevalg i Skaun

 Kommunestyrevalget 2023 

 Næringsliv 
72 prosent av arbeidstakerne i Skaun pendler til arbeidsplasser i nabokommunene.

Den største private bedrifta er mølla i Buvika (tilhører Norgesmøllene AS).

 Historie 

Børgsen (senere Børsen) formannskapsdistrikt ble opprettet i 1838 og omfattet dagens kommune med unntak av Buvik, i tillegg til Geitastrand. Den 1.1.1890 ble den indre delen, Børseskognen (senere Skaun) med 1410 innbyggere skilt ut som eget herred, mens det resterende Børsen hadde 2300 innbyggere. Den 1.1.1905 ble så delen på vestsiden av Orkdalsfjorden, Gjeitestranden (senere Gjeitastrand) med 674 innbyggere skilt ut som eget herred, mens det resterende Børsen hadde 1420 innbyggere. Folketallet hadde følgelig sunket med drøye 200 personer på 15 år.

Bynæsset (senere Byneset) formannskapsdistrikt ble opprettet i 1838 og omfattet Buvik. I 1855 ble delen på sydsiden av Gaulosen, Buvik med 841 innbyggere skilt ut som eget herred.

Den 1.1.1965 ble de tre kommunene Buvik (med unntak av Langørgengårdene som hadde blitt overført til Melhus) med 1267 innbyggere, Børsa med 1476 innbyggere og Skaun med 1251 innbyggere slått sammen til nye Skaun kommune.

Det har ikke vært senere endringer av kommunegrensen.

 Kultur 
Kommunens tusenårssted er Husaby, som er et gårdsanlegg med gamle kirkeruiner, hvor Einar Tambarskjelve bodde.

Husaby er kanskje mest kjent fra Sigrid Undsets roman om «Kristin Lavransdatter». Romanfiguren «Kristin» bodde her sammen med sin husbond «Erlend».

Hvert år arrangeres kulturarrangementet Kristin på Husaby i Skaun, med blant annet teaterforestillinger, litteraturseminar, turmarsj, utstillinger, kirkekonserter og økumenisk gudstjeneste.

Skaun kirke på Venn er ei steinkirke fra mellomalderen (ca. 1180), og pilegrimsleia går forbi kirka videre til Nidarosdomen.

Kommuneblomsten til Skaun er rogn, som også er omtalt i Skaunasongen, skrevet av Bjarne Slapgard og Lars Minsaas.

 Referanser 

 Eksterne lenker 


  Statistisk sentralbyrå - Kommunefakta
  Husaby.no